KIRJALLINEN KYSYMYS E-1140/03

esittäjä(t): Stavros Xarchakos (PPE-DE) komissiolle

(1. huhtikuuta 2003)

Aihe: Euroopan vähemmistökielten toimisto ja EU:n jäsenvaltion järjestelmällinen panettelu

On tunnettua, että Kreikassa demokraattiset vapaudet ja kulttuurinen monimuotoisuus ovat täysin suojattuja ja turvattuja. Kreikan Traakiassa asuva muslimivähemmistö laajenee, sen käytettävissä on lukuisia tiedotusvälineitä (esimerkiksi sanomalehtiä, radioasemia ja esteetön satelliittiyhteys turkkilaisille kanaville, joista monet panettelevat lakkaamatta Kreikkaa), se valitsee Kreikan parlamenttiin muslimikansanedustajia, ja se on luonut runsaasti islamilaisia uskonnollisia instituutioita, joiden moskeijat rakennetaan ja pystytetään Kreikan valtion varoin.

Vastaavista vapauksista nauttivat myös muut vähemmistöryhmät, olivatpa ne kuinka pieniä hyvänsä, kuten Florinan alueen erittäin pieni slaavinkielinen yhteisö, joka on luonut myös oman, täysin vapaasti toimivan puolueen (jolla on toimistoja ja sanomalehtiä ja joka levittää vapaasti ajatuksiaan ja lähes solvaa Kreikkaa ja kreikkalaisia). Tällä puolueella on häviävän pieni äänestäjäkunta kaikkien äänestysmittausten mukaan. Viime aikoina Kreikan vastainen propaganda on yltynyt, ja sen kärjessä on Euroopan vähemmistökielten toimisto (EBLUL). Euroopan parlamentin jäsenille jaettiin äskettäin kirja (jonka julkaisemista myös Euroopan komissio tuki, kuten kirjan sivulla 2 mainitaan), joka vilisee Kreikalle osoitettuja neuvoja ja ehdotuksia (esim. sivulla 6). Sivulla 5 mainitaan, että Kreikassa on henkilöitä, jotka puhuvat makedoniaa, ja EBLUL:n puheenjohtaja Brezigar toteaa (s. 12), että kreikkalaisten tulisi oppia englannin ohella makedoniaa (!).

Kannattaako komissio (joka näyttää tukevan taloudellisesti kyseisen toimiston toimintaa) Brezigarin historian vastaisia näkemyksiä niin sanotun makedonian kielen väitetystä olemassaolosta? Minkä verran Euroopan unioni on myöntänyt varoja (täsmällisesti) kyseiselle toimistolle ja minä vuosina? Miksi EU tukee taloudellisesti toimistoa, joka harjoittaa jäsenvaltion vastaista propagandaa? Mitä toimenpiteitä kyseinen toimisto on kohdistanut maihin, joissa vähemmistöjen kulttuurinen erityisluonne aiheuttaa sortoa, kuten Albanian ja Turkin kreikkalaisten ollessa kyseessä? Onko komission tiedossa, osallistuuko EBLUL:n komiteoihin EU:n jäsenvaltioissa äärikansallista ainesta, jota yllytetään kolmansista maista ja joka luo järjestelmällisesti jännitteitä tietyillä EU:n alueilla? Ketkä kuuluvat EBLUL:n Kreikan komiteaan, ja mikä on heidän täsmällinen ammatillinen ja muu taustansa?

Viviane Redingin komission puolesta antama vastaus

(2. toukokuuta 2003)

Euroopan vähemmistökielten toimisto (EBLUL) on riippumaton kansalaisjärjestö, joka työskentelee kielten ja kielellisen monimuotoisuuden puolesta ja perustuu 15 jäsenvaltiossa sijaitsevien komiteoiden muodostamaan verkostoon. Sen rahoitus on suurelta osin peräisin komission budjettikohdasta A-3015. Vuonna 2002 EBLUL:lle myönnettiin rahoitusta 810 000 euroa, josta hyvin pieni osa (2000 euroa) myönnettiin suoraan Kreikan jäsenvaltiokomitealle.

Parlamentin jäsenen kirjallisessa kysymyksessään mainitsemassa kirjassa selostetaan EBLUL:n Thessalonikissa 14.16. marraskuuta 2002 järjestämän Kreikan kielellistä monimuotoisuutta käsittelevän konferenssin istuntoa. Konferenssissa oli läsnä Euroopan parlamentin, komission ja Euroopan neuvoston edustajia.

Kirjan sivulta 35 kysyjä voi löytää kaikkien EBLUL:n Kreikan komitean jäsenten nimet sekä kyseisen jäsenvaltiokomitean tavoitteet.

Unioni on tukenut alue- ja vähemmistökieliään vuodesta 1983. Vähemmistökieltä puhuu 40 miljoonaa eurooppalaista, ja kyseisiä kieliä pidetään olennaisena osana unionin yhteistä kulttuuriperintöä. Komissio julkaisi vuonna 1996 alue- ja vähemmistökielten tieteellistä tutkimusta ajan tasalle saattavan Euromosaic-tutkimuksen, jossa on tietoa eri kielten puhujamääristä ja kielten käytöstä eri aloilla 12 jäsenvaltiossa, myös Kreikassa. Yksi tutkimuksen päätavoitteista oli arvioida kielen sosiolingvististä

elinvoimaisuutta eli sitä, onko kielen tai kielellisen yhteisön tila huononemassa, paranemassa vai vakaa. Tietoa Euromosaic-tutkimuksesta on osoitteessa: http://europa.eu.int/comm/education/langmin/euromosaic_fi.html

Monimuotoisuuden kunnioittaminen on yksi Euroopan unionin perusperiaatteista. EY:n perustamissopimuksen 151 artiklassa Euroopan yhteisölle annetaan tehtäväksi myötävaikuttaa siihen, että jäsenvaltioiden kulttuurit kehittyvät kukoistaviksi samalla kun niiden kansallista ja alueellista monimuotoisuutta kunnioitetaan. Artiklassa yhteisö velvoitetaan ottamaan myös kulttuuriin liittyvät näkökohdat huomioon kaikessa toiminnassaan.